У прыватнасці, калі мы кажам пра рак шыйкі маткі, то ў групе рызыкі ўсе жанчыны ва ўзросце ад 30 да 60 гадоў. Гэты рак памаладзеў, бо дзяўчаты раней пачынаюць палавое жыццё. Захворванне выклікае вірус папіломы чалавека. Лічыцца, што каля 10 гадоў пасля інфіцыравання і рэінфіцыравання дастаткова для развіцця раку. Таму калі дзяўчына пачынае палавое жыццё ў 13 гадоў, то у 22—24 гады ў яе можа ўзнікнуць злаякасная пухліна. Такое рэдка, але сустракаецца. Жанчын мы мэтанакіравана абследуем ва ўзросце з 30 да 60 гадоў, гінеколаг бярэ мазок. Цяпер атрыманы матэрыял даследуецца па новай сістэме афарбоўкі, гэта так званая вадкасная цыталогія, яна з канца мінулага года ўкаранёная ва ўсіх рэгіёнах краіны. Гэта больш дарагі, але значна больш дакладны метад.